## Pravilnik o utvrđivanju vrijednosti imovine investicijskog fonda i izračunu neto vrijednosti imovine po udjelu ili po dionici investicijskog fonda

### NN 154/2011 (29.12.2011.), Pravilnik o utvrđivanju vrijednosti imovine investicijskog fonda i izračunu neto vrijednosti imovine po udjelu ili po dionici investicijskog fonda

HRVATSKA AGENCIJA ZA NADZOR FINANCIJSKIH USLUGA

3241

Na temelju odredbi članaka 150. stavka 6., 153. stavka 9. i stavka 4., 154. stavka 3. i članka 30. stavka 1. točka 14. Zakona o investicijskim fondovima (»Narodne novine« br. 150/05) Hrvatska agencija za nadzor financijskih usluga donijela je na sjednici dana 15. prosinca 2011. godine

PRAVILNIK

O UTVRĐIVANJU VRIJEDNOSTI IMOVINE INVESTICIJSKOG FONDA I IZRAČUNU NETO VRIJEDNOSTI IMOVINE PO UDJELU ILI PO DIONICI INVESTICIJSKOG FONDA

Uvodne odredbe

Članak 1.

Ovim Pravilnikom uređuje se:

– učestalost utvrđivanja neto vrijednosti imovine fondova (članak 150. st. 6. Zakona o investicijskim fondovima, »Narodne novine« br. 150/05, u daljnjem tekstu: Zakon);

– obvezna osnova za utvrđivanje vrijednosti imovine zatvorenih i otvorenih fondova, kako vrijednosnih papira, tako i gotovine i kvazinovca, domaće i strane valute, terminskih i opcijskih poslova, izvedenica, nekretnina, udjela u trgovačkim društvima ili drugih prenosivih imovinskih prava, a koji propisi obuhvaćaju i definiciju uređenog i organiziranog tržišta u smislu Zakona, kao i uvjete likvidnosti za propisno formiranje tržišnih cijena te uvjete pravodobnosti formiranja takvih cijena, poštujući pri tome različite metode uobičajene za vrednovanje pojedinih vrsta fondova (članak 153. st. 9. Zakona);

– metode izračuna vrijednosti terminskih i opcijskih poslova te izvedenica za koje nije moguće utvrditi tržišnu cijenu (čl. 153. st. 4. Zakona);

– definicije imovine i obveza investicijskih fondova, kao i osnovicu, način i rokove izračuna neto vrijednosti imovine fonda te neto vrijednost imovine po udjelu, odnosno po dionici (članak 154. st. 3. Zakona).

Izračun neto vrijednosti imovine fonda

Članak 2.

(1) Društvo za upravljanje investicijskim fondom izračunava ukupnu vrijednost imovine fonda kojim upravlja, utvrđuje obveze fonda i izračunava neto vrijednost imovine fonda, neto vrijednost imovine po udjelu odnosno po dionici pripadnog fonda.

(2) Za investicijski fond koji je na temelju odredbi Zakona obvezan koristiti usluge depozitne banke, izračun vrijednosti iz stavka 1. ovog članka kontrolira i potvrđuje depozitna banka, koja je u tom slučaju odgovorna za točnost izračuna.

(3) Društvo za upravljanje o izračunu neto vrijednosti imovine po udjelu ili po dionici fonda izvještava imatelje udjela ili dionica na način i u rokovima objave kako je predviđeno prospektom i statutom fonda.

Članak 3.

(1) Ukupnu imovinu investicijskog fonda na dan vrednovanja čini zbroj vrijednosti svih vrsta imovine koje su Zakonom i podzakonskim aktima propisane kao dozvoljene i koje istodobno udovoljavaju kriterijima ograničenja ulaganja.

(2) Neto vrijednost imovine fonda je vrijednost imovine umanjena za obveze.

(3) Obveze investicijskog fonda mogu biti obveze s osnove kupnje i prodaje imovine investicijskog fonda, obveze prema društvu za upravljanje s osnove naknada i obveze prema depozitnoj banci s osnove naknade, te ostale obveze sukladno Zakonu ukoliko su predviđene prospektom investicijskog fonda.

Izračun neto vrijednosti imovine fonda po udjelu ili po dionici fonda

Članak 4.

(1) Vrijednost udjela otvorenog investicijskog fonda na dan vrednovanja utvrđuje se dijeljenjem kunske vrijednosti neto imovine fonda formirane tog dana i ukupnog broja udjela na taj dan.

(2) Dan vrednovanja imovine fonda (t-1) je dan koji prethodi danu (t) tijekom kojeg se izračunava neto vrijednost imovine po udjelu ili po dionici fonda.

(3) Ukupan broj udjela otvorenog investicijskog fonda na dan vrednovanja utvrđuje se umanjenjem broja udjela od prethodnog dana vrednovanja za broj udjela koje otvoreni investicijski fond povlači za osobe koje su na dan vrednovanja predale zahtjev za prodaju udjela u fondu i time prestale biti imatelji udjela, te uvećanjem za broj udjela koje otvoreni investicijski fond izdaje za osobe čija su sredstva na dan vrednovanja evidentirana na računu fonda sa svrhom kupnje udjela u otvorenom investicijskom fondu, a sve sukladno uvjetima iz prospekta i statuta fonda. Zahtjeve za prodaju udjela i uplate po zahtjevima za kupnju udjela zaprimljene vikendom i blagdanom, društvo će obračunati po vrijednosti neto imovine po udjelu fonda od prvog sljedećeg radnog dana.

(4) Neto vrijednost imovine po dionici zatvorenog investicijskog fonda na dan vrednovanja utvrđuje se razmjernim dijeljenjem kunske vrijednosti neto imovine fonda s ukupnim brojem dionica fonda izdanih do dana vrednovanja, uključivši i taj dan, umanjen za broj vlastitih dionica.

(5) U slučaju kad je prospektom i statutom fonda predviđeno denominiranje vrijednosti imovine fonda i rezultata upravljanja imovinom fonda u stranu valutu, utvrđene kunske vrijednosti neto imovine fonda, neto vrijednosti imovine fonda po udjelu ili po dionici fonda preračunavaju se u izvještajnu valutu primjenom srednjeg tečaja Hrvatske narodne banke.

Učestalost izračuna neto vrijednosti imovine investicijskog fonda i neto vrijednosti imovine po udjelu ili po dionici fonda

Članak 5.

(1) Vrijednost neto imovine otvorenog investicijskog fonda s javnom ponudom izračunava se za svaki dan.

(2) Vrijednost neto imovine otvorenog investicijskog fonda s privatnom ponudom, sukladno prospektu fonda, izračunava se najmanje jednom mjesečno.

(3) Iznimno od odredbi prethodnog stavka, vrijednost neto imovine otvorenog investicijskog fonda s privatnom ponudom mora se izračunati za svaki dan kad je ostvarena uplata ili isplata udjela tog fonda.

(4) Učestalost izračuna vrijednosti neto imovine otvorenog investicijskog fonda rizičnog kapitala s privatnom ponudom, društvo za upravljanje predviđa prospektom fonda.

(5) Vrijednost neto imovine zatvorenog investicijskog fonda sukladno prospektu fonda, izračunava se najmanje jednom mjesečno.

(6) Za potrebe nadzora, izračun vrijednosti neto imovine iz stavka 2. i stavka 5. ovog članka društvo za upravljanje odnosno depozitna banka obvezni su provesti za zadnji dan svakog kalendarskog mjeseca, dok je izračun iz stavka 4. ovog članka obvezan za zadnji dan svakog polugodišnjeg i jednogodišnjeg razdoblja koja su identična razdobljima obveznog financijskog izvještavanja.

Metodologija vrednovanja imovine i obveza investicijskog fonda

Početno priznavanje, naknadno mjerenje i prestanak priznavanja financijske imovine i obveza

Članak 6.

(1) Metodologija vrednovanja financijske imovine i obveza fonda temelji se na odredbama Zakona i načelima Međunarodnih standarda financijskog izvještavanja (u daljnjem tekstu: MSFI) vodeći računa o osiguravanju jednakog postupanja prema svim ulagateljima u fondove, neovisno o obliku fondova i specifičnostima poslovanja fonda s javnom ili s privatnom ponudom.

(2) Financijska imovina i obveze fonda početno se priznaju po fer vrijednosti transakcije, odnosno po trošku stjecanja koji u cijenu pojedinačne imovine uključuje i transakcijske troškove koji su izravno povezani sa stjecanjem imovine ili obveze. Izuzetak od navedenog je financijska imovina koja se mjeri po fer vrijednosti, a čiji efekti se odražavaju na rezultate poslovanja fonda[[1]](#footnote-29081-1), kojoj se pri početnom priznavanju ne dodaju transakcijski troškovi.

(3) Imovina koja je stečena u stranoj valuti preračunava se u kunsku protuvrijednost primjenom srednjeg tečaja Hrvatske narodne banke važećem na datum transakcije. Ukoliko valuta u kojoj je imovina stečena nije uvrštena na tečajnici Hrvatske narodne banke, za preračun se primjenjuju srednji tečajevi nacionalnih središnjih banaka za euro, a vrijednosti izražene u eurima preračunavaju se u kunsku protuvrijednost po srednjem tečaju Hrvatske narodne banke važećem za isti datum.

Članak 7.

(1) Naknadno mjerenje imovine i obveza fonda provodi se ovisno o vrsti imovine i provedenoj klasifikaciji sukladno ulagačkoj politici društva koja je predviđena prospektom i statutom fonda.

(2) Naknadno mjerenje imovine i obveza fonda denominiranih u stranoj valuti obavlja se prema srednjem tečaju Hrvatske narodne banke važećem na dan vrednovanja.

Članak 8.

(1) Kupnja i prodaja financijskih instrumenata uključuju se u vrednovanje imovine fonda na datum zaključenja transakcije. Zaključena transakcija kupnje priznaje se u imovini fonda prema vrsti instrumenta uz istovremeno formiranje obveze za namiru. Na dan zaključenja transakcije prodaje, u imovini fonda instrument se prestaje priznavati, a potraživanje za zaključenu prodaju se počinje priznavati.

(2) Kupnja instrumenata primarnih izdanja priznaje se u aktivi fonda na datum trgovanja.

(3) Transakcije trgovanja i obveze fonda u poslovnim knjigama fonda evidentiraju se na osnovu urednih i vjerodostojnih knjigovodstvenih isprava u vrijednosti transakcije.

(4) Potraživanja ili obveze po osnovi kamata, dividendi, gubitaka ili dobitaka koji se odnose na financijski instrument ili njegov sastavni dio koji je klasificiran kao financijska obveza, po donošenju odluke i utvrđivanju imateljevog prava na isplatu prava (obveze), iskazuju se u ukupnom iznosu u imovini ili obvezama fonda.

(5) Vrijednosni papir, za koji je društvo za upravljanje za račun investicijskog fonda prihvatilo uvjete iz javne ponude za kupnju vrijednosnog papira, vrednuje se od datuma odluke društva za upravljanje o prihvaćanju ponude po cijeni iz javne ponude.

Financijska imovina koja se vrednuje po fer vrijednosti

Članak 9.

(1) Za vlasničke, te kratkoročne i dugoročne dužničke vrijednosne papire kojima se trguje u Republici Hrvatskoj na aktivnom tržištu, fer vrijednost na dan vrednovanja imovine fonda izračunava se primjenom prosječne cijene trgovanja ponderirane količinom vrijednosnih papira protrgovanih na burzi te prijavljenih institucionalnih transakcija i OTC transakcija, a zaokružuje se na četiri decimalna mjesta.

(2) Fer vrijednost kratkoročnih dužničkih vrijednosnih papira čiji je izdavatelj Republika Hrvatska može se utvrditi i metodom amortiziranog troška prinosom do dospijeća.

(3) Za vlasničke vrijednosne papire kojima se trguje u inozemstvu na tržištima Europske unije i likvidnim tržištima zemalja OECD-a, fer vrijednost se definira na temelju cijene zadnje ponude na kupnju ostvarene tog dana na matičnoj burzi izdavatelja ili burzi koja je definirana kao primarni izvor cijene odnosnog vrijednosnog papira, a cijena je službeno kotirana/uvrštena na financijsko-informacijskom servisu. Za dužničke vrijednosne papire kojima se trguje u inozemstvu na istim tržištima, fer vrijednost se izračunava po cijeni zadnje ponude na kupnju službeno kotirane/uvrštene na financijsko-informacijskom servisu.

(4) U slučaju trgovanja na aktivnim tržištima izvan Europske unije i zemalja OECD-a, fer vrijednost vlasničkih i dužničkih vrijednosnih papira izračunava se na temelju prosječne cijene trgovanja ostvarene na aktivnom tržištu na dan vrednovanja službeno kotirane/uvrštene na financijsko-informacijskom servisu.

(5) Za vrednovanje imovine investicijskog fonda kojemu je investicijski cilj repliciranje određenog dioničkog indeksa ili indeksa dužničkih vrijednosnih papira primjenjuje se metodologija vrednovanja imovine istovjetna metodologiji vrednovanja koja se koristi prilikom vrednovanja indeksa koji se nastoji replicirati.

Članak 10.

(1) Vlasnički vrijednosni papiri koji kotiraju na neaktivnom tržištu vrednuju se tehnikama procjene koje su definirane Međunarodnim računovodstvenim standardom 39 (u daljnjem tekstu: MRS 39), a provode se najmanje na datume izrade financijskih izvještaja fonda.

(2) U slučaju trgovanja vlasničkim vrijednosnim papirom čija cijena ne kotira na aktivnom tržištu i za koje je se provode testovi umanjenja vrijednosti, početno se priznaje po trošku stjecanja, a daljnje vrednovanje se nastavlja primjenom metoda procjene iz stavka 1. ovoga članka.

(3) Dugoročni dužnički vrijednosni papiri koji kotiraju na neaktivnom tržištu, vrednuju se po amortiziranom trošku primjenom metode efektivne kamatne stope, s time da je početna vrijednost zadnja fer vrijednost tog vrijednosnog papira utvrđena na način iz članka 9. ovog Pravilnika.

(4) Ponovnim aktiviranjem trgovanja i ispunjenjem uvjeta za vrednovanje iz članka 9. ovog Pravilnika, financijska imovina će se početi vrednovati po načelima važećim u uvjetima njihova kotiranja na aktivnom tržištu.

(5) Kratkoročni dužnički vrijednosni papiri koji kotiraju na neaktivnom tržištu vrednuju se metodom amortiziranog troška prinosom do dospijeća, s time da je početna vrijednost zadnja fer vrijednost tog vrijednosnog papira utvrđena na način iz članka 9. ovog Pravilnika.

(6) Društvo za upravljanje investicijskim fondom obvezno je, na zahtjev Hrvatske agencije za nadzor financijskih usluga (u daljnjem tekstu: Agencija), za svaki vrijednosni papir dostaviti pojedinačno primijenjene tehnike procjene prethodno kontrolirane i potvrđene od depozitne banke.

Članak 11.

Društvo za upravljanje je dužno u računovodstvenim politikama investicijskog fonda definirati kriterije za razgraničenje aktivnog i neaktivnog tržišta za pojedine klase financijske imovine fonda uvažavajući odgovarajuće odredbe prihvaćenih računovodstvenih standarda[[2]](#footnote-29081-2).

Financijska imovina koja se vrednuje po amortiziranom trošku

Članak 12.

(1) Financijska imovina klasificirana kao zajmovi i potraživanja te ulaganja koja se drže do dospijeća vrednuju se po amortiziranom trošku primjenom metode efektivne kamatne stope ostvarene prilikom svakog početnog pojedinačnog ulaganja.

(2) U slučaju prodaje dijela imovine koja se drži do dospijeća ili uslijed promjene namjere društva ili promjene sposobnosti da se drži do dospijeća, cjelokupnu imovinu koja se drži do dospijeća treba ponovno mjeriti po fer vrijednosti. Od datuma nastanka slučaja djelomične prodaje ili reklasifikacije tijekom naredne dvije financijske godine niti jedan preostali vrijednosni papir ne smije se vrednovati na način primjeren financijskoj imovini koja se drži do dospijeća. Izuzetak od navedenog su slučajevi prodaje i reklasifikacije s obilježjima koja opisuje MRS 39.9.

(3) Financijska imovina iz stavka 1. podliježu provjeri testa umanjenja vrijednosti imovine na svaki datum izvještaja o financijskom položaju.

Udjeli u otvorenim investicijskim fondovima

Članak 13.

(1) Udjeli u otvorenim investicijskim fondovima vrednuju se po vrijednosti neto imovine po udjelu pripadnog fonda koja je objavljena odnosno važeća na dan vrednovanja.

(2) U slučaju da na dan vrednovanja nije bilo objave ili vrijednost neto imovine po udjelu nije bila dostupna, fer vrijednost stečenog udjela investicijskog fonda je cijena udjela od prethodnih dana vrednovanja koja je službeno kotirana na financijsko-informacijskom servisu odnosno cijena koja je objavljena za određeni fond od strane društva za upravljanje pripadnim fondom.

Terminske kupoprodaje, spot i repo transakcije

Članak 14.

(1) Terminske kupoprodaje (forward) dnevno se vrednuju po fer vrijednosti na način da se cijene zadnje ponude na kupnju koje službeno kotiraju na financijsko-informacijskom servisu primjenjuju za terminske prodaje, dok se službeno kotirane cijene zadnje ponude za prodaju primjenjuju za terminske kupnje.

(2) Devizne terminske transakcije dnevno se vrednuju po fer vrijednosti primjenom jedinstvene međubankarske referentne ponudbene kamatne stope za određenu valutu (Zibor, Euribor, Libor i sl.) koja službeno kotira na financijsko-informacijskom servisu.

(3) Fer vrijednost spot transakcije na dan vrednovanja, utvrđuje se izračunom razlike između ugovorenog tečaja i srednjeg tečaja Hrvatske narodne banke na dan vrednovanja imovine fonda.

(4) Transakcije prodaje vrijednosnica, te ponovna kupnja istih na utvrđen dan u budućnosti (pasivni repo) vrednuju se od datuma namire tako da se instrument koji je predmet transakcije u aktivi fonda, i dalje vrednuje u skladu s pravilima za tu vrstu instrumenta, dok se obveza za primljena novčana sredstva u pasivi, vrednuje obračunom pasivnih kamata.

(5) Transakcije kupnje vrijednosnica, te ponovna prodaja istih na utvrđen datum u budućnosti (aktivni repo), vrednuju se od datuma namire kao depozit do dospijeća, dnevnim obračunom kamata.

(6) Za terminske i opcijske transakcije i ostale izvedenice za koje nije moguće utvrditi tržišnu cijenu, društvo za upravljanje obvezno je Agenciji dostaviti na provjeru interne procedure za vrednovanje terminskih ugovora i ostalih izvedenica, prethodno kontrolirane i potvrđene od depozitne banke.

Početno priznavanje, naknadno mjerenje i prestanak priznavanja nekretnina

Članak 15.

(1) Metodologija vrednovanja imovine zatvorenog investicijskog fonda koja je uložena u nekretnine temelji se na odredbama Zakona i načelima Međunarodnih standarda financijskog izvještavanja vodeći računa o ujednačavanju postupanja i fer prezentiranja ukupne vrijednosti imovine fonda i neto vrijednosti fonda po dionici, osiguravajući jednako postupanje prema svim ulagateljima u fond.

(2) Kupnja i prodaja nekretnine uključuju se u vrednovanje imovine fonda na datum zaključenja transakcije.

(3) Transakcije trgovanja i obveze fonda u poslovnim knjigama fonda evidentiraju se na osnovu urednih i vjerodostojnih knjigovodstvenih isprava u vrijednosti transakcije po tržišnim uvjetima.

(4) Vrijednost transakcije po tržišnim uvjetima je ona vrijednost koja je ostvarena transakcijom između stranaka koje nemaju određen ili poseban odnos, odnosno nisu povezane osobe, a cijena transakcije ne odstupa od karakterističnih na aktivnom tržištu, odnosno koja u bitnome ne odstupa od procjene ovlaštenog procjenitelja.

(5) Nekretnina se početno mjeri po trošku nabave koji uključuje transakcijske troškove, odnosno po kupovnoj cijeni uvećanoj za sve Zakonom predviđene povezane direktne troškove stjecanja nekretnine.

(6) Nekretnina koja je stečena u stranoj valuti preračunava se u kunsku protuvrijednost na način kako je opisano u članku 6. ovog Pravilnika.

Članak 16.

(1) Nakon početnog priznavanja subjekt će kao svoju računovodstvenu politiku, izabrati ili model fer vrijednosti ili model troška i primjenjivati tu politiku na sva svoja ulaganja u nekretnine.

(2) Subjekt koji je izabrao model fer vrijednosti treba mjeriti sva svoja ulaganja u nekretnine po fer vrijednosti osim u slučajevima opisanim u MRS-u 40, točka 53. Dobit ili gubitak koji nastaje iz promjene fer vrijednosti ulaganja u nekretnine treba se priznati u dobiti ili gubitku u razdoblju u kojem je nastao.

(3) Fer vrijednost ulaganja u nekretnine treba održavati tržišne uvjete na datum izvještaja o financijskom položaju. Fer vrijednost najbolje predstavljaju sadašnje cijene na aktivnom tržištu za slične nekretnine na istoj lokaciji i u istom stanju koje podliježu sličnom ugovoru o najmu i sličnim ostalim ugovorima.

(4) U nedostatku trenutnih cijena na aktivnom tržištu, razmatraju se informacije iz različitih drugih izvora, uključujući: trenutne cijene na aktivnom tržištu nekretnina druge vrste, stanja ili lokacije (ili koji su podložni različitim ugovorima o najmu ili drugim ugovorima) usklađeni kako bi odražavali te razlike; zadnje cijene sličnih nekretnina na manje aktivnim tržištima, usklađene kako bi odražavale promjene ekonomskih okolnosti od datuma transakcije koja je nastala po tim cijenama i projekcije diskontiranih novčanih tokova, uz priložene uvjete svih postojećih ugovora o najmu i ostalih ugovora i (kada je to moguće) vanjske dokaze poput trenutnih tržišnih iznosa najma sličnih nekretnina na istoj lokaciji i u istom stanju; primjenom diskontne stope koja odražava trenutnu tržišnu procjenu nesigurnosti iznosa i vremena novčanih tokova.

(5) Društvo za upravljanje, najmanje jednom godišnje, mora angažirati ovlaštenog procjenitelja, radi procjene fer vrijednosti nekretnine. Ovlašteni procjenitelj ne smije biti povezana osoba s društvom za upravljanje.

(6) U slučaju da fer vrijednost ulaganja u nekretnine (osim ulaganja u nekretnine u izgradnji) nije moguće kontinuirano pouzdano odrediti, ulaganje se mjeri po modelu troška iz MRS-a 16. Nakon početnog priznavanja, subjekt koji odabere model troška treba mjeriti sva svoja ulaganja u nekretnine u skladu sa zahtjevima MRS-a 16 koji se odnose na taj model, osim onih ulaganja u nekretnine koja udovoljavaju kriterijima klasifikacije kao imovina namijenjena prodaji (ili su uključeni u grupu za otuđenje klasificiranu kao imovinu namijenjenu prodaji) u skladu s MSFI 5 – Dugotrajna imovina namijenjena za prodaju i prestanak poslovanja.

(7) Ulaganje imovine fonda u nekretninu koja je namijenjena za daljnju prodaja u razdoblju unutar i/ili kraćem od jedne godine od datuma početne klasifikacije, vrednuje se po modelu knjigovodstvene vrijednosti ili po modelu fer vrijednosti umanjene za troškove prodaje, ovisno što je niže, bez obveze amortiziranja. Ukoliko se prodaja predmetne nekretnine ne realizira u predviđenom roku, provodi se obvezna reklasifikacija.

(8) Naknadno mjerenje nekretnine denominirane u stranoj valuti obavlja se prema srednjem tečaju Hrvatske narodne banke važećem na dan vrednovanja.

Članak 17.

(1) Ulaganja u smislu članka 80. stavka 7. Zakona u udjele i dionice društava čiji je predmet poslovanja isključivo ili pretežito stjecanje i prodaja, iznajmljivanje i zakup nekretnina te upravljanje nekretninama, koja su klasificirana sukladno MRS-u 39, a kotiraju na neaktivnom tržištu ili ne kotiraju na tržištu vrednuju se primjenom tehnika procjene koje su definirane MRS-om 39.

(2) Ukoliko fond stječe preko 50% vlasništva u društvima iz članka 80. stavka 7. Zakona, odnosno upravljačkih prava, te se time ostvaruje kontrola nad društvom vrednovanje i prikazivanje se provodi u skladu s MRS-om 27.

(3) Ukoliko fond stječe između 20% – 50% vlasništva, odnosno upravljačkih prava u društvima iz članka 80. stavka 7. Zakona, te se time ostvaruje značajan utjecaj na poslovanje i poslovnu politiku društva čije su dionice, tj. poslovni udjeli stečeni vrednuje se u skladu s MRS-om 28.

Članak 18.

Društvo za upravljanje zatvorenim investicijskim fondom za ulaganje u nekretnine, dužno je za svaku poslovnu godinu uz revidirana financijska izvješća dostaviti i posebno mišljenje ovlaštenog revizora o procjeni fer vrijednosti svake pojedine nekretnine u port-felju fonda.

Obračun naknada

Članak 19.

(1) Naknada društvu za upravljanje i naknada depozitnoj banci obračunavaju se sukladno učestalosti vrednovanja imovine fonda iz članka 5. ovoga Pravilnika, na osnovicu koju čini ukupna imovina fonda umanjena za iznos obveza fonda s osnove ulaganja (financijske obveze) za dan vrednovanja (t-1), a izračunati iznosi terete imovinu fonda.

(2) Naknade iz stavka 1. ovog članka izračunavaju se na utvrđenu osnovicu primjenom pojedinačnih koeficijenata godišnjih stopa naknada ovisno o broju dana vrednovanja.

(3) Naknada za upravljanje ne obračunava se na sredstva koja investicijski fond ulaže u druge investicijske fondove kojima upravlja isto društvo za upravljanje, a ukoliko su ti fondovi i u istoj depozitnoj banci, naknada depozitnoj banci se ne obračunava na vrijednost te imovine.

(4) Naknade koje terete imovinu investicijskog fonda isplaćuju se jednom mjesečno odnosno sukladno prospektu i statutu fonda.

(5) Naknade koje terete imovinu otvorenog investicijskog fonda rizičnog kapitala s privatnom ponudom, obračunavaju se i isplaćuju sukladno prospektu i statutu fonda

Način i rokovi izvještavanja

Članak 20.

(1) Depozitna banka je obvezna na svaki dan izračuna (t) neto vrijednosti imovine po udjelu ili po dionici fonda za prethodni dan (t-1) izvijestiti društvo za čije fondove obavlja poslove depozitne banke o provedenom postupku izračuna i provjere načina vrednovanja imovine i obveza fonda, te rezultata izračuna neto vrijednosti imovine fonda i neto vrijednosti imovine po udjelu ili po dionici fonda.

(2) O podatcima iz stavka 1. ovoga članka depozitna banka je obvezna obavijestiti Agenciju svakog dana vrednovanja (t) a najkasnije do 15:00 sati istog dana, putem obrasca vrednovanja imovine fonda čiji sadržaj i način dostave propisuje Agencija.

(3) Za zatvorene investicijske fondove s javnom ponudom za ulaganje u nekretnine, rok za dostavu mjesečnog obrasca vrednovanja imovine je po proteku petnaest (15) radnih dana od dana vrednovanja, odnosno od zadnjeg dana u prethodnom mjesecu. Obrasci vrednovanja imovine za mjesece ožujak, lipanj, rujan i prosinac dostavljaju se u rokovima identičnim za dostavu financijskih izvještaja.

(4) Rok za dostavu obrasca vrednovanja imovine otvorenog investicijskog fonda rizičnog kapitala s privatnom ponudom identičan je rokovima za dostavu financijskih izvještaja.

(5) U svim slučajevima utvrđivanja nesukladnosti i nedosljednosti u primjeni ovog Pravilnika, društvo za upravljanje odnosno depozitna banka obvezni su na zahtjev Agencije promijeniti vrednovanje imovine fonda i dostaviti očitovanje o razlozima i posljedicama odstupanja od načela vrednovanja imovine i obveza fonda, te izvješće o novom izračunu neto vrijednosti imovine investicijskog fonda, neto vrijednosti imovine po udjelu ili po dionici fonda.

Prijelazne i završne odredbe

Članak 21.

Danom stupanja na snagu ovoga Pravilnika prestaje važiti Pravilnik o utvrđivanju vrijednosti imovine investicijskog fonda i izračunu neto vrijednosti imovine po udjelu ili po dionici investicijskog fonda (»Narodne novine« br. 07/07), Pravilnik o dopunama Pravilnika o utvrđivanju vrijednosti imovine investicijskog fonda i izračunu neto vrijednosti imovine po udjelu ili po dionici investicijskog fonda (»Narodne novine« br. 59/08), Pravilnik o izmjenama i dopunama Pravilnika o utvrđivanju vrijednosti imovine investicijskog fonda i izračunu neto vrijednosti imovine po udjelu ili po dionici investicijskog fonda (»Narodne novine« br. 112/08) i Pravilnik o izmjenama i dopunama Pravilnika o utvrđivanju vrijednosti imovine investicijskog fonda i izračunu neto vrijednosti imovine po udjelu ili po dionici investicijskog fonda (»Narodne novine« br. 134/08).

Članak 22.

Ovaj Pravilnik stupa na snagu danom objave u »Narodnim novinama«, a primjenjuje se na razdoblja koja započinju 1. siječnja 2012. godine i poslije.

Klasa: 011-02/11-04/23

Urbroj: 326-01-11-1

Zagreb, 15. prosinca 2011.

Zamjenik predsjednika Uprave
Željko Kopčić, v. r.

[[1](#footnote-29081-1-backlink)] Financijska imovina koja se nalazi u portfelju fonda klasificirana kao «Financijska imovina po fer vrijednosti kroz dobit ili gubitak».

[[2](#footnote-29081-2-backlink)] Smatra se da financijski instrument kotira na aktivnom tržištu ako su kotirane cijene neposredno i redovno raspoložive na aktivnom tržištu, od trgovca, brokera, poslovne grupe, agencije za regulaciju cijena ili zakonodavne agencije i ako te cijene predstavljaju stvarne i redovno nastale transakcije prema tržišnim uvjetima.

Pravilnik, NN 154/2011-3241